(1888) Ende al dit so heeft de vorseide Pieter , gelijc dat vorscreven staet , gheloeft , versekert ende verwillecoort buten banden van vanghenessen of van ysere , ende dat onghepoortert ende ongheclerct , sonder eeneghe fraude of arghenlijst .In orcontscepenen der waerheyt , ende omme dat alle dese dinghen , ghelijc vorscreven staet , voor ons verkent verlijt ende verwillecort was , ende ute bede ende neerenste versouke van partien an beede siden , so hebben wij , baliu ende mannen boven ghenoomt , dese lettren gheseghelt met onsen uuthanghende seghelen .Int jaer ons Heeren doe men screef duust drie hondert vierwaerven XX ende XI , tsdinsendaechs den sevensten dach van Novembre .